DA Den Europæiske Unions Tidende L 346/26

DEN UDENRIGS- OG SIKKERHEDSPOLITISKE KOMITÉS AFGØRELSE EUPOL AFGH/2/2007

af 30. november 2007

om nedsættelse af bidragyderkomitéen for Den Europæiske Unions politimission i Afghanistan (EUPOL AFGHANISTAN)

(2007/886/FUSP)

DEN UDENRIGS- OG SIKKERHEDSPOLITISKE KOMITÉ HAR —

under henvisning til traktaten om Den Europæiske Union, særlig artikel 25, stk. 3,

under henvisning til Rådets fælles aktion 2007/369/FUSP af 30. maj 2007 om oprettelse af Den Europæiske Unions politimission i Afghanistan (EUPOL AFGHANISTAN) (1), særlig artikel 10, stk. 1, og

ud fra følgende betragtninger:

(1) I henhold til artikel 10, stk. 1, i fælles aktion 2007/369/FUSP udøver Den Udenrigs- og Sikkerhedspolitiske Komité (PSC) med referat til Rådet den politiske kontrol med og den strategiske styring af missionen og bemyndiges af Rådet til at træffe de nødvendige beslutninger i overensstemmelse med traktatens artikel 25.

(2) I konklusionerne fra Det Europæiske Råds møde i Göteborg den 15.-16. juni 2001 er der fastlagt vejledende principper og retningslinjer for tredjelandes bidrag til EU's politimissioner. Rådet godkendte den 10. december 2002 dokumentet »Konsultation af og bestemmelser for bidrag fra ikke-EU-stater til EU's civile krisestyringsoperationer«, som udbyggede ordningerne for tredjelandes deltagelse i civile krisestyringsoperationer, herunder nedsættelsen af en bidragyderkomité.

(3) Bidragyderkomitéen for Den Europæiske Unions politimission i Afghanistan (EUPOL AFGHANISTAN) skal spille en væsentlig rolle i den daglige ledelse af missionen. Den bliver det vigtigste forum for drøftelse af alle problemer vedrørende den daglige ledelse af missionen. PSC, der varetager politisk kontrol med og strategisk ledelse af missionen, tager hensyn til bidragyderkomitéens synspunkter —

TRUFFET FØLGENDE AFGØRELSE:

Artikel 1

Nedsættelse

Der nedsættes herved en bidragyderkomité (i det følgende benævnt »komitéen«) for Den Europæiske Unions politimission i Afghanistan (EUPOL AFGHANISTAN).

Artikel 2

Funktioner

1. Komitéen kan give udtryk for synspunkter. PSC tager hensyn til sådanne synspunkter og varetager politisk kontrol med og strategisk ledelse af missionen.

2. Komitéens mandat er fastlagt i dokumentet »Konsultation af og bestemmelser for bidrag fra ikke-EU-stater til EU's civile krisestyringsoperationer«.

Artikel 3

Sammensætning

1. Alle EU's medlemsstater har ret til at overvære drøftelserne i komitéen. Kun bidragydende stater deltager imidlertid i den daglige ledelse af missionen. Repræsentanter for de tredjelande, der deltager i missionen, kan deltage i komitéens møder. En repræsentant for Kommissionen for De Europæiske Fællesskaber kan også deltage i komitéens møder.

2. Komitéen modtager regelmæssigt oplysninger fra missionschefen.

Artikel 4

Formand

I overensstemmelse med dokumentet om konsultation og bestemmelser, jf. artikel 2, stk. 2, ledes komitéen for den i artikel 1 omhandlede mission af en repræsentant for generalsekretæren/den højtstående repræsentant i tæt samråd med Rådets formandskab.

Artikel 5

Møder

1. Formandskabet indkalder regelmæssigt til møde i komitéen. Hvis omstændighederne kræver det, kan der indkaldes til hastemøder på formandskabets initiativ eller efter anmodning fra en repræsentant for en deltagende stat.

2. Formandskabet udsender inden mødet en foreløbig dagsorden og dokumenter af relevans for mødet. Formanden har ansvaret for at orientere PSC om resultatet af komitéens drøftelser.

Artikel 6

Tavshedspligt

1. Rådets sikkerhedsforskrifter finder anvendelse på møder og drøftelser i komitéen. Repræsentanter i komitéen skal have den fornødne sikkerhedsgodkendelse.

2. Komitéens drøftelser er undergivet tavshedspligt.

Artikel 7

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 30. november 2007. På vegne af Den Udenrigs- og Sikkerhedspolitiske Komité C. DURRANT PAIS Formand

(1) EUT L 139 af 31.5.2007, s. 33. Ændret ved fælles aktion 2007/733/FUSP (EUT L 295 af 14.11.2007, s. 31).